K K Ottesen: 'Veliki Amerikanci: Slavna imena, stvarni ljudi' (16/8/03) - 2003-08-16
Razgovori s običnim ljudima slavnih imena: Elvisom Presleyem, Eleanor Roosevelt, Marylin Monroe, Muhammadom Alijem i dr.
Upravo na današnji dan, 16. kolovoza 2003, obilježava se 26-ta obljetnica smrti kralja rock and rolla Elvisa Presleya. Takve obljetnice uvijek privlače pažnju Elvisovih ljubitelja, među njima i jednog crnca iz Houstona u Teksasu, oca troje djece, trenera mladih sportaša i menadžera u jednom centru za obradu podataka. "Teško je reći radi li se o neslanim šalama ili nečem ozbiljnom. Zbog imena, često dobivam telefonske pozive od lokalnih radio stanica. Jednom su me čak nazvali i s jedne radio stanice iz Australije. Moj broj nije naveden u telefonskom imeniku, ali me ipak nekako uspiju pronaći," kaže Elvis Presley, koji nije 'kralj rocka'. Elvis Presley je jedan od pedeset ljudi koji dijele ime i prezime s nekom slavnom ličnosti iz američke povijesti, a obuhvaćeni su u novoj knjizi naslovljenoj "Veliki Amerikanci: Slavna imena, stvarni ljudi". Autorica knjige K K Ottesen posjetila je svih pedeset američkih saveznih država i razgovarala s običnim ljudima slavnih imena. Njeno iskustvo bilo je posve jedinstveno – razgovarala je s Amelijom Earhardt, Eleanor Roosevelt i Muhammadom Alijem. No, kako kaže, njeni su razgovori bili prilično jedinstveni: "Muhammed Ali ima naglasak iz Minnesote, ali je podrijetlom iz Pakistana. Došao je u Ameriku kada mu je bilo šest godina. Vrlo je bistar i zanima ga znanost. Studira i želi postati neurokirurg." Autorica knjige "Veliki Amerikanci" željela je da sastaviti portret nacije kroz priče o ljudima iz svih saveznih država, koji imaju nešto zajedničko. "Mogla sam izabrati datum rođenja, ili bilo što drugo, ali odlučila sam se upravo za imena slavnih, jer svi mi, kao Amerikanci, imamo zajedničke kulturne mitove. Zato sam željela koristiti imena ljudi koji su oblikovali ovu zemlju," kaže gospođa Ottesen. Dok je sastavljala svoju knjigu, posjetila je Havaje, gdje je razgovarala s Jerryem Garciom, imenjakom slavnog glazbenika iz sastava Grateful Dead. U Maineu je razgovarala s modernim Daveyjem Crockettom, a u zatvoru u Vermontu – s Johnom Adamsom, koji dijeli ime s drugim američkim predsjednikom. Svim svojim sugovornicima postavljala je ista pitanja – od toga kako provode dane, do toga što znači biti Amerikanac. Neki od izabranih dobili su slavna imena jer su tako željeli njihovi roditelji, a drugi – posve slučajno. Elvis Presley iz Houstona rođen je prije slavnog Elvisa Presleya i ime je dobio po najboljem prijatelju svojeg oca. Neki od drugih s kojima je autorica razgovarala osjećaju afinitet prema svojim slavnim imenjacima. Među njima je i Marilyn Monroe, umirovljena političarka iz Iowe. "Ona nije bila seks-bomba, niti je to željela biti. No, suosjećala je s Marilyn i vjerovala je da su je ljudi potcjenjivali, jer je bila lijepa. Al Capone, s kojim sam razgovarala, zapravo je u srodstvu sa slavnim gangsterom istog imena. Zato je govorio o dobrim stranama svojeg imenjaka, na primjer, kako je Capone hranio siromašne u Chicagu kada nije bilo socijalne pomoći," kaže gospođa Ottesen. K K Ottesen također je fotografirala svoje sugovornike, kako bi dočarala njihovu svakodnevicu. Često je ta svakodnevica u raskoraku s njihovim glamuroznim imenima. Najbolji primjer za to je Scarlett O'Hara iz Pennslyvanije, koja dijeli ime s junakinjom romana "Zameo ih vjetar". "Kada sam je nazvala, javio mi se promukli glas strastvenog pušača. Scarlett se naziva ljepoticom Swoyersvillea, mjesta u kojem živi. Vozi Harley Davidson, sluša heavy metal, radi za Philip Morris i puši kao dimnjak. Zato sam je i fotografirala kako sjedi na Harleyu s cigaretom u ustima," kaže autorica Ottesen. Upravo takvi nepredvidivi susreti – kaže K K Ottesen – učinili su pisanje knjige "Veliki Amerikanci" tako zanimljivim. No, sami "veliki Amerikanci" nisu uvijek tako oduševljeni svojim slavnim imenima. Kako kažu, veliko ime može biti i veliki teret, jer se od njih na neki način očekuje više nego od drugih.